Поштовани осмаци

У развојном сте добу када ваше одлуке и избори почињу да утичу на вашу будућност. **Избор средње школе** представља једну такву одлуку. Уколико средњу школу бирате у складу са вашим способностима, знањима, вештинама и интересовањима стварате основу да ћете посао, за који се припремате, радити ефикасно, са задовољством, у коме ћете бити креативни, отворени за нова учења, сигурни, у коме ће тешкоће и препреке бити изазови за развој и напредовање на личном и професионалном плану. Особе, које имају овакав став према послу, чешће су биране за тимски рад и вође. Овакве особе показују већу менталну снагу и отпорније су на стрес.

Осам година школовања вам је омогућило да стекнете знања, развијете вештине и интересовања, стекнете моралне и друштвене вредности, да будете одговорни према себи, другима, животу и природном окружењу.

Ово је време вашег опредељења и избора. Време је да покажете, за своје добро, самокритичност, реалну процену свог рада и знања и решеност да дате све од себе како бисте спремно изашли на завршни испит.

Препоручује се да осмаци дневно уче по три до четири сата. Ово је потребно време за савладавање текућег градива и најмање сат времена за обнављање градива из предходних разреда. Важно је да своје време добро и циљано организујете. Пропуштена прилика, изговорена реч и прошло време су непоновљиви. Ту извињавање себи и другима нема тежину. Због тога искористи сваки дан.

Подсећам вас на области рада да бисте могли себе да замислите у њима. То су просвета, машинство, електроника, личне услуге, пољопривреда, шумарство, туризам и хотелијерство, прерада хране, екологија, здравство, ветеринарство, рударство и металургија, култура и уметност, архитектура, хортикултура...

Ваши родитељи, другови, особе од поверења треба да вам помогну да свеобухватније упознате и приспитате себе. Одлука коју школу уписати треба да буде ваш избор.

Да бисте стекли слободу избора средње школе потребно је да одговорност покажете сада. Најбоље се разуме и учи градиво када ученик прво покуша да сам разреши дилеме, када уложи већи напор, када је истрајан у раду, када верује у свој успех. Помоћ се пружа тек након што је ученик дао све од себе. То подразумева и редовно преслишавање и додатно појашњавање градива на часовима припремне наставе. На тај начин сте економични и према себи и према породичном буџету. Ово друго је јасно. Прво значи да уколико учите на поменути начин развијате самосталност, самопоуздање, самозадовољство, самоефикасност. Ово „ само, само...“ отвара врата за вашу добру будућност!

Испуни дан и буди одговоран према својим могућностима и изборима!

8.4.2020. година Божана Манчић, психолог